# 2019 m. gruodžio 5 d.

**Dar viena staigmena kalėdiniame „Lidl“ asortimente: galima rasti ir „Singer“ siuvimo mašiną**

**Ką dovanoti, jei viskas atrodo jau matyta ar girdėta? Rūbų dizaineris Robertas Kalinkinas siūlo dovanas kurti patiems ir teigia, kad siuvimas – geriausias būdas tai padaryti. Dabartinės siuvimo mašinos, tokios kaip visiems žinomos senovinės „Singer“ modernesnė versija, turi įvairiausias funkcijas, tinkančias tiek pradedančiajam, tiek jau įgudusiam siuvėjui siūti namuose, todėl kiekvienas gali sukurti jų gebėjimus atitinkančią unikalią dovaną ir parodyti savo artimiesiems išskirtinį dėmesį. „Singer“ prekės ženklo siuvimo mašiną ir overloką visose „Lidl“ parduotuvėse bus galima įsigyti nuo gruodžio 9 d.**

Pastaruoju metu siuvimo populiarumas gaminant rankų darbo dovanas auga, o be siuvimo mašinos dažnai tokie siuviniai atima žymiai daugiau laiko. Galimybių kurti siuvimo mašinos pagalba – daugybė. Tačiau norintys siūti dažnai dvejoja ir nedrįsta pradėti, teisindamiesi, neturintys siuvimo mašinos, arba teigdami, kad tai įkandama tik „meniškos sielos“ žmonėms.

Visgi, drabužių dizaineris ir mados namų „Robert Kalinkin“ įkūrėjas R. Kalinkinas sako, kad ypatingų gebėjimų, norint pradėti siūti, nereikia: „Kaip ir bet kokios kitos veiklos, siuvimo išmokti gali kiekvienas, turintis noro ir užsidegimo. Svarbiausia skaityti, domėtis ir, žinoma, įsigyti siuvimo mašiną, prie jos sėsti ir tiesiog siūti.“

**Siuvimas traukė nuo vaikystės**

Pats dizaineris siuvimu susidomėjo gana anksti – dar besimokydamas mokykloje. Namuose stovėjo senovinė „Singer“ siuvimo mašina, kuri priklausė jo seneliui.

„Mano senelis buvo siuvėjas-konstruktorius ir dirbo siuvimo ateljė. Greičiausiai, iš jo ir paveldėjau susidomėjimą siuvimu bei drabužių kūrimu, o siūti mane išmokė tėtis.“

Kaip mat apėmusi aistra siūti R. Kalinkiną pastūmėjo kitiems kūriniams: su „Singer“ siuvo kostiumus, kitus rūbus bei aksesuarus. Pirmasis apčiuopiamas dizainerio siuvinys buvo „Betmeno“ kostiumas – skraistė, siūta siuvimo mašina, ir odinės pirštinės, kurias jis siuvo rankomis: „Betmenas“ man visad labai patiko. Žinoma, tuomet man šiek tiek padėjo ir tėtis, tačiau didžiąją darbo dalį atlikau pats.“

**Kalėdines dovanas siūlo siūti patiems**

Kalbėdamas apie paties gautas kalėdines rankų darbo dovanas, pašnekovas atkreipia dėmesį į tai, kad daugiausia yra gavęs megztų dovanų – šalikų, megztinių, keletas jų yra su prisiūtomis aplikacijomis. Visgi, dažniausiai dizaineris Kalėdų proga draugams ir šeimos nariams dovanoja savo kurtus daiktus, o jo žmona yra gavusi ne vieną paties siūtą rankinę.

Idėjų, ką švenčių proga pasiūti artimiesiems, R. Kalinkinas nestokoja: medžiaginiai dovanų pakavimo maišeliai, kalėdinės kojinės – vieni paprasčiausių dalykų, nuo kurių galima pradėti mokytis. Kiek vėliau gali būti siuvamos kitos šventinės dekoracijos ar eglutės žaisliukai. Jis teigia, kad siuvimo įgūdžiai visada pravers besiruošiant ir kalėdiniams vaikų karnavalams – taip ne tik sutaupysite, bet ir pradžiuginsite mažuosius unikaliais kostiumais.

„Siuvimas neturi tapti kiekvieno mūsų profesija. Svarbiausia – pradėti nuo paprastų siuvinių, nesudėtingų siūlių, o įgūdžiai ateis palaipsniui. Svarbiausia – mėgautis atliekamu darbu. O jei artimųjų tarpe yra žmonių, išreiškiančių norą siūti, puikia dovana taps pati siuvimo mašina.“

**Siuvimo mašina tiek pradedančiam, tiek patyrusiam siuvėjui**

Gruodžio 9 d. prekybos tinklo „Lidl“ parduotuvėse pasirodysianti „Singer Tradition 2282“ siuvimo mašina – tai senosios visiems žinomos „Singer“ lengvesnė, kompaktiškesnė ir modernesnė versija, skirta siuvimui namuose. Ji yra puikus įrenginys ir pradedantiems, ir jau šiek tiek įgudusiems siuvėjams.

„Singer Tradition 2282“ – nedidelė, paprastai prižiūrima ir intuityviai naudojama siuvimo mašina. Turėdama 32 siuvimo dygsnių programas, ji taip pat suteikia galimybę siuvėjui reguliuoti dygsnio plotį ir ilgį, o daigsto 750 dygsnių per minutę greičiu“, – sako Vytenis Čiubrinskas, „Lidl Lietuva“ Pardavimų skatinimo Ne maisto prekių skyriaus vadovas.

V. Čiubrinskas taip pat priduria, kad atsižvelgiant į tai, jog siuvimas vis labiau populiarėja, savo pirkėjams siūlo overloką „Singer S14-78“, kuris daigsto 1200 dygsnių per minutę greičiu: „Overlokas – tai siuvimo mašinos „brolis“, kurio pagalba nukerpami nereikalingi medžiagos gabalėliai ir apmėtomos gaminio siūlės. Abi mašinos yra lengvos ir funkcionalios, todėl taps puikiomis kalėdinėmis dovanomis.“

**Daugiau informacijos:**

Greta Cibulskaitė

Korporatyvinių reikalų ir komunikacijos departamentas

UAB „Lidl Lietuva“

Tel. +370 5 250 3045, +370 662 02 236

greta.cibulskaite@lidl.lt